Године 1271. Триполи је од сигурног пада спасило само искрцавање крсташа Деветог крсташког похода у Палестини , под вођством енглеског принца Едварда (будућег краља Енглеске Едварда I). Едварда је у походу пратио Теобалд Висконти, архиђакон Лијежа, који је 1. септембра исте године био изабран за новог папу, који је, вративши се у Италију, узео име Гргур X . Крсташи су освојили Назарет и предузели страховите пљачкашке походе по целој Палестини, у којим им се придружио и Абакин генерал Самагар са неких 10.000 Монгола. Једини успех овог крсташког рата огледа се у томе што је успео да одложи коначан крах крсташких земаља који ће се десити 1291. године падом Акре, последњег упоришта и престонице Јерусалимског краљевства. Године 1272. Едвард је, због проблема код куће у Енглеској, напустио Свету земљу и Девети крсташки рат се завршио .